Damaris Pan

Damaris Pan Vega (Mallabia, Bizkaia, 1983ko abuztuaren 29a) artista, ikertzailea eta EHUko Pintura Saileko irakaslea da, 2024ko BMW Pintura Sariaren irabazlea.

2019en Bilboarteko bekaduna izan zen eta 2021ean Gure Artea saria jaso zuen, sorkuntza lanari aitortza. Epaimaburuak zera adierazi zuen: «Damaris euskal pinturan azken urteotan bizi den berpizkundearen ordezkari nagusietako bat da», «Literaltasunaren bilaketa eta edozein sinbolismoren gehiegikeriatik ihes egitea dira haren artelanen sinpletasunaren eta irmotasunaren giltzarriak, irudikatzen dena ez baitzaie lotzen kanpoko esanahiei. Artea eta, bereziki, pintura ulertzeko modu poetiko bat erakusten du».

 Bizitza 
Arte Ederretako ikasketak Euskal Herriko Unibertsitatearen Leioa-Erandioko campusean eta Berlingo Kunsthochschule Berlin Weissensee eskolan egin zituen. 2014an doktorego-tesia defendatu zuen, balio eta arauen inguruko desbideratzea artearen oinarritzat hartuta, Lo Bueno, lo Bello, lo Berdadero («Ona, Ederra, Egiazkoa») izenburupean.

 Lan ibilbidea 
Bilbon bizi den artista mallabitarrak bere estudioan garatzen du bere lan artistikoa, Euskal Herriko Unibertsitatearen Leioa-Erandioko campuseko Arte Ederren Fakultateko Pintura Sailean egiten duen irakasle-lanarekin uztartuz.

 Sormen prozesua 
Bere garaiko artista da, baina aldi berean betikoa: marrazkia eta pintura erabiltzen ditu gehienbat, zer aurkituko duen jakin gabe abiatzen da bidean, sormen prozesuak bere barrenak erakusten dizkiola iruditzen zaio. Ez du metodologia jakinik, ez du behar. Ez du ordutegirik, ez du presarik, beretzako ari da lanean mundua. Begietatik sartzen zaion mundu hori eskuetatik ateratzen zaio, lehen edo berandu. Ez darabil margoa zerbaiten errepresentazio bezala, modu autonomoan baizik: materia bera, trazua, kolorea, marrazkia, formaren indarra. Izaki eta izaera berri bat sortzen du artelan bakoitzean. Oleoa erabiltzen du gehien bat eta kapa asko jartzen die bere artelanei. 

Modu esperimentalean egiten du lan, errealitatetik zuzenean kopiatu gabe. Zer aurkituko duen jakin gabe abiatzen da bidean, artea desbideratze gisa ulertzen du, eta etengabeko desbideratze horretako geltokiak dira bere lanak. Batean izaki harrigarriak, bestean ikono zikinak, batzuetan ematen du sarean hara eta hona dabiltzan mila modutako irudien sintesi basa bat egin duela bere garaiko artistak, harrapatu duela munstroa, harrapatu duela edertasuna, eta berriro sarean jarri, izaki berriak bere bidea egin dezan."Inspirazioa lan jarraituarekin etortzen da. Zaila da lan gutxi eginda, bat-batean ideia magiko bat izatea… Ez daude! Lanean zaudela, bidera ateratako aukerak aprobetxatzen jakitea: hori da inspirazioa". 

Damaris Pan

 Bakarkakoak 
 Ze morena zauden (2017) Barriek programaren barruan egon zen ikusgai Bilboko Rekalde aretoan Erakustaldi honetan, artistaren urtebetetik gorako lanaren emaitza den formatu handiko obra bat eta tamaina ertaineko beste pieza batzuk erakutsi ziren.   

 Adarrak Bistara (2020).19 margolan zintzilik BilboArte Fundazioaren erakusketa aretoan. Koronobirusaren hedapenaren ondorioz ordea, bertan behera geratu zen erakusketa bertatik bertara bisitatzeko aukera. Halere, BilbaoArteko webguneak bisita birtuala eskaini zuen bideoen, argazkien eta erakusketaren katalogoaren bidez. Irekiera berria ekainaren 1ean eta ekainaren 19ra arte.

 Kolektiboa 
 Esku Azpi Begi (2016), Eremuak-en Harriak programa, Andoaingo Bastero Aretoan
 Bizkaiko Ertibil erakusketarako hiru bider izan da aukeratua.
 Bisbita Platense, Bizkaiko Batzar Nagusietan (2016).
 Pleguak, Bilboko Okela Sormen Lantegian (2017)
 Bosteko, erakusketa ibiltaria (2017)
 Bi Dos Two, Bilboko Azkuna Zentroan (2018)

 Bideoak 
 Inpultsoak eta intuizioa (2019ko Euskal bideo Bileran eta 2019ko Errenteria Film-en hautatua)

 Bestelakoak 

 2011an Mallabiko Jasokunde eta Mendibil abesbatzek antolatutako Mikel Laboaren omenezko kontzertuan, musikariek abesten zuten bitartean, Damaris Pan margolariak Mikel Laboaren aurpegia marraztu zuen.
 2019an Iñigo Astizek itzulitako Sandro Pennaren olerkien bildumako marrazkiak egin zituen.

 Sariak 

 2021ean Gure Artea saria jaso zuen, sorkuntza lanari aitortza.
 2021ean BMW margo lehiaketaren 36. edizioko finalista izan zen, aurkeztutako bere oihal gaineko olio margolana aurreneko hamarren artean sailkatuz
 2023an, BMW margo lehiaketaren 38. edizioko finalista izan zen Bochorno obrarekin eta beste zazpi artistarekin lehiatu behar izan zuen
 2024an 39.BMW margo lehiaketaren irabazlea izan zen All monsters are human II, lau obren serie bateko bigarren lanarekin.

 Erreferentziak 

 Kanpo estekak 

 Damaris Pan: Intuizioa eta inpultsoak Sinadurak bideoa (2021)

 Art OMI arte egoitzan egonaldiari buruzko informazioa
 Damaris Pan Okela Sormen Lantegiaren sarean
 Damaris Panen margoen irudiak
 Eitb-kultura saioan

Kategoria:Mallabitarrak
Kategoria:Bizkaiko artistak
Kategoria:Emakume artistak
Kategoria:Euskal Herriko Unibertsitateko irakasleak
Kategoria:Euskal Herriko Unibertsitateko ikasleak
Kategoria:Emakume margolariak